Την εκτίμηση ότι τα υψηλά ακόμη επίπεδα δημοσίου χρέους στην ΕΕ δεν αφήνουν περιθώρια για επεκτατική δημοσιονομική πολιτική εκφράζει το γερμανικό υπουργείο Οικονομικών, απορρίπτοντας με αυτόν τον τρόπο το σχετικό αίτημα της Κομισιόν και πληθαίνοντας τα μέτωπα που ανοίγει με άλλες χώρες της ευρωζώνης. Άλλωστε, προσθέτει, προς το παρόν δεν υπάρχει ανάγκη για τέτοιο βήμα λόγω της συνεχιζόμενης οικονομικής ανάκαμψης στην ευρωζώνη.

Ειδικότερα, εκπρόσωπος του γερμανικού υπουργείου Οικονομικών απορρίπτοντας ουσιαστικά το αίτημα της Κομισιόν προς τις κυβερνήσεις της ευρωζώνης να τονώσουν την ανάπτυξη και την απασχόληση χαλαρώνοντας τη συνολική δημοσιονομική πολιτική τον επόμενο χρόνο, ανέφερε σε γραπτή δήλωσή του στο Reuters:

«Έχουμε μια κριτική στάση στην ανάλυση της Ευρωπαϊκής Επιτροπής για τη συνολική επονομαζόμενη ‘δημοσιονομική στάση’ της ευρωζώνης».

«Υπό το φως των υψηλών ακόμα επιπέδων χρέους στην ΕΕ, δεν βλέπουμε δυνατότητα για επεκτατική δημοσιονομική πολιτική», σημείωσε, προσθέτοντας ότι δεν υπάρχει ανάγκη για τέτοιο βήμα λόγω της συνεχιζόμενης οικονομικής ανάκαμψης στην ευρωζώνη.

Όσον αφορά τις εκκλήσεις περί αύξησης των δημοσίων δαπανών των «πλούσιων χωρών», το Βερολίνο ξεκαθαρίζει ότι κάτι τέτοιο είναι αδύνατο, λόγω των μεσοπρόθεσμων προκλήσεων.

«Δεν υπάρχει περιθώριο για δημοσιονομικούς ελιγμούς στη Γερμανία υπό το φως των μεσοπρόθεσμων προκλήσεων», επισήμανε ο εκπρόσωπος.

Newsroom ΑΛΤΕΡ ΕΓΚΟ,ΑΠΕ/Reuters